Predkladacia správa

	Materiál predkladá Ministerstvo pôdohospodárstva Slovenskej republiky na základe uznesenia vlády SR č. 86 z 31. januára 2007 k návrhu na obnovenie činností  vykonávaných Ministerstvom hospodárstva SR podľa § 45a, § 47b a § 47c zákona č. 92/1991 Zb. o podmienkach prevodu majetku štátu na iné osoby v znení neskorších predpisov a na obnovenie činností vykonávaných ostatnými ministerstvami a inými ústrednými orgánmi štátnej správy, ktoré sú zakladateľmi štátnych podnikov, podľa § 45a zákona č. 92/1991 Zb. o podmienkach prevodu majetku štátu na iné osoby v znení neskorších predpisov.
Zákon č. 92/1991 Zb. o podmienkach prevodu majetku štátu na iné osoby v znení neskorších predpisov (ďalej aj len „zákon“) v ustanovení § 45a ods. 1 určuje, že                              v odôvodnených prípadoch štátne podniky môžu uzavrieť zmluvy o prevode vlastníctva majetku štátu, ktorý spravujú, alebo tento majetok vkladať do majetku iných právnických osôb iba po predchádzajúcom súhlase ministerstva alebo iného ústredného orgánu štátnej správy, ktoré je zakladateľom podniku alebo plní funkciu zakladateľa na základe osobitného zákona. V zmysle § 45a ods. 3 citovaného zákona  môže štátny podnik postupovať iba vtedy, ak ide pri  každom  prevode o hmotný  investičný  majetok  podniku  v zostatkovej  hodnote najviac 5 000 000 Sk alebo vklad do obchodnej spoločnosti vo výške najviac 200 000 Sk.
	V predkladanom návrhu sú zhrnuté závery Rezortnej privatizačnej komisie Ministerstva pôdohospodárstva Slovenskej republiky (ďalej len „komisia ministerstva“), ktorá je zriadená ako poradný orgán ministra, za účelom koordinácie a operatívneho usmerňovania prevodu majetku štátu podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov.
Ministerstvo pôdohospodárstva SR vydalo „Metodický pokyn o prevode majetku štátu v správe štátnych podnikov rezortu a Slovenského pozemkového fondu“ na realizáciu § 45 a  § 45a zákona č. 92/1991 Zb. v znení neskorších predpisov (ďalej len „metodický pokyn ministerstva“), schváleného poradou vedenia ministerstva a uverejneného vo Vestníku Ministerstva pôdohospodárstva Slovenskej republiky pod č. 2966/2006-420. Metodický pokyn ministerstva usmerňuje štátne podniky rezortu pri predkladaní žiadostí o odplatnom prevode nepotrebného majetku štátu zakladateľmi. Je v súlade s postupom jednotnej metodiky prijatej uznesením vlády SR č. 372 z 25. apríla 2007. Metodický pokyn ministerstva zohľadňuje špecifiká a osobitosti poľnohospodárskej výroby a lesného hospodárstva, upravuje postup ministerstva  pri predkladaní a posudzovaní žiadostí o prevod majetku štátnymi podnikmi a Slovenským pozemkovým fondom (ďalej len „pozemkový fond“) a určuje podmienky predaja majetku štátu vo vlastníctve štátu, v správe štátnych podnikov a v správe pozemkového fondu, v súlade s ustanovením § 45 ods. 5 a § 45a ods. 1, 2 a 3 zákona č. 92/1991 Zb. v znení neskorších predpisov.
Na základe  vyššie uvedeného zákona, metodického pokynu vlády a uznesení vlády SR,   Ministerstvo  pôdohospodárstva SR  predkladá  návrh  na  odsúhlasenie postupu  podľa § 45a ods. 1 zákona č. 92/1991 Zb. o podmienkach prevodu majetku štátu na iné osoby v znení neskorších predpisov na rokovanie vlády SR. Predkladané návrhy boli komisiou ministra prerokované a odporučené na realizáciu.
	V rámci medzirezortného pripomienkového konania nenastali žiadne rozpory, pripomienky neboli zásadného charakteru.
Predložený materiál nemá vplyv na verejné financie, obyvateľov, hospodárenie podnikateľskej sféry ani iných právnických osôb, životné prostredie ani na zamestnanosť, a preto neobsahuje doložku finančných, ekonomických, environmentálnych vplyvov a vplyvov na zamestnanosť.